google/wiki40b huggingface dataset:
Piruanycha

Utseende

Middelsstore, avlangetrebukker. Hodet og pronotums sider er tett kledt med grågul bestøvning, pronotum er delvis svart, dekkvingene mørkgrå. Antennene er omtrent så lange som kroppen. Pronotum har rundede sider, dekkvingene er jevnbrede.

Utbredelse

Slekten er utbredt i Mellom- og Sør-Amerika, fra Mexico til Brasil.
TV Shop

TV Shop er en fjernsynskanal som tilbyr en rekke forbrukervarer for kjøp over telefon. Kanalen ble lansert i 1989 og eies av Modern Times Group. Blant produktene som selges er treningsutstyr, vaskemidler, kjøkkenutstyr med mer.
Ola H. Kveli

Familiebakgrunn og yrkeskarrière

Kveli var sønn av gårdbruker Hans Kveli (1898–1995) og husmor Signe Kveliaunet (1901–1971) fra Nordli i dagens Lierne kommune i Nord-Trøndelag. Ola H. Kveli gikk fjellbygdskole i 1936 og senere Mære landbruksskole 1941–1943. Han arbeidet i jord- og skogbruk 1946–1965, og han begynte sin yrkeskarrière som skogsarbeider og skogoppkjøper for det svenske selskapet Kramfors. Etter en tiårsperiode som heltidspolitiker var han kontorsjef i Røyrvik kommune 1975–1979 og fylkesmann i Nord-Trøndelag 1979–1991.
Kveli bekledte mange verv, blant annet styremedlem i Nord-Trøndelag Elektrisitetsverk 1956–1979, styreformann i Øvre Namdal skogindustri A/S 1966–1967, styreformann i Nord-Trøndelag landbruksselskap 1976–1979, medlem av Midtnorsk oljeråd 1980–1983, medlem av Statens naturvernråd 1981–1986, leder i Forurensningsrådet 1984–1991, leder i Det Norske Totalavholdsselskap (DNT) og lokallagsleder i Det frivillige skyttervesen.

Politisk arbeid

Han trådte for alvor inn i politikken da han som 30-åring ble valgt til ordfører i Nordli i 1951. I 1964 ble Nordli og Sørli slått sammen til dagens Lierne kommune, hvor Kveli var ordfører frem til 1965. Han gjorde seg bemerket som samfunnsbygger i saker om eksempelvis skoleutbygging og kraftforsyning. Han var blant de første til å sette veiutbygging ut på anbud. Han var også medlem av Nord-Trøndelag fylkesutvalg 1964–1967.
Kveli var 1. vararepresentant til Stortinget fra Nord-Trøndelag 1961–1969 og møtte fast for Bjarne Lyngstad høsten 1963 og i perioden 1965–1969. I 1969 ble Kveli innvalgt på eget mandat, og han ble en sterk talsmann for Distrikts-Norge. Han var medlem av Stortingets militærkomité 1965–1967, Stortingets forsvarskomité 1967–1969 og Stortingets industrikomité 1969–1973.
Ved Venstres landsmøte på Røros i 1972 ble partiet splittet i EEC-spørsmålet, og mindretallet, som inkluderte blant andre Kveli, brøt ut og dannet Det Nye Folkepartiet (DNF), som i 1980 skiftet navn til Det Liberale Folkepartiet (DLF). I 1973 tapte Kveli gjenvalg til Stortinget, ettersom Det Nye Folkepartiets oppslutning ble for svak til mandatuttelling i Nord-Trøndelag, mens Venstre stilte fellesliste med Senterpartiet og ble stående uten mandat i fylket frem til 2005. I Det Nye Folkepartiet var Kveli organisatorisk nestformann 1973–1974, gruppesekretær for stortingsgruppen (bestående av Ole Myrvoll) 1974–1975 og partiets sekretariatsleder (generalsekretær) 1974–1975. Kveli vendte senere tilbake til Venstre, hvor DLF inngikk i 1988, men han var aldri folkevalgt igjen etter 1973.
Kveli holdt seg til en rolig, diplomatisk og saklig form, og hverken agitasjon eller høylytt krangel ble hans kjennetegn. I minnetalen over Kveli på Stortinget ble han fremhevet som behagelig, vennlig og «ofte med et lunt smil» samt «en god kommentar».

Utmerkelser

Kveli ble i 1991 tildelt Kongens fortjenstmedalje i gull og Kommunenes Sentralforbunds hederstegn for sitt virke.
Landhockey under samveldelekene 2002

Landhockey under de britiske samveldeleker 2002. Landhockey var en av flere sporter under de syttende samveldelekene som ble arrangert i Manchester i England i perioden 25. juli til 4. august 2002. Det var andre gangen som landhockey var med på programmet i Samveldelekene. I lekene i 2002 var det åtte herrelag og åtte damelag som detok. India vant dameturneringen og Australia vant gull i herreturneringen.
Jeppe Kofod

Familiebakgrunn og utdannelse

Han har studentereksamen fra Bornholms amtsgymnasium i Rønne fra 1994, bachelorgrad i samfunnsvitenskap fra Roskilde Universitetscenter fra 2004 og Master of Public Administration fra John F. Kennedy School of Government ved Harvard University fra 2007. Han har studert med Marshalls minnestipend og Fulbright-stipend. Kofod var lærer ved Nexø ungdomsskole 1993–1994 og Svaneke skole 1995–1996 samt kursleder ved Krogerup højskole i 2007.

Politisk arbeid

Han var styremedlem i den sosialdemokratisk orienterte Danmarks Elev Organisation 1990–1992 og Danske Gymnasieelevers Sammenslutning 1992–1994 og medlem av forretningsutvalget i Operation Dagsværk 1992–1994. Han var formann i elevrådet ved Svaneke skole 1987–1989 og Bornholms amtsgymnasium 1991–1993.
I 1995 ble han nominert til Folketinget fra Aakirkeby og Rønne kretser i Bornholms amtkrets, 21 år gammel. Han var formann i DSU på Bornholm 1990–1994 og medlem av DSUs forretningsutvalg 1996–1998. I samme tidsrom var han ansatt som prosjektkoordinator i Socialdemokraternes internasjonale avdeling. Siden 1998 har han vært valgt til Folketinget fra Bornholms amtkrets, fra 2007 kalt Bornholms storkrets. 
Kofod har vært Socialdemokraternes utenrikspolitiske ordfører i Folketinget siden 2001. Han var også nestformann i Folketingets utenrikspolitiske utvalg 2001–2008. Han måtte trekke seg fra postene i mars 2008, fordi han hadde hatt seksuell omgang med en 15 år gammel jente etter et kurs i DSU. I august ble han rehabilitert, renominert til Folketinget og gjeninnsatt som utenrikspolitisk ordfører. I 2011 oppnådde han landets høyeste personlige stemmetall, relativt sett, med 6 811 personlige stemmer. Dette tilsvarte hver sjette velger på Bornholm. Etter valget ble han formann i Folketingets utenrikspolitiske utvalg.
Foruten en rekke andre utvalgsposter har han vært nestformann i Socialdemokraternes folketingsgruppe 2003–2005 og nestformann i Folketingets delegasjon til NATOs parlamentariske forsamling. Kofod har vært tillitsvalgt i en rekke internasjonale organisasjoner av parlamentarikere.
NJFF 100 meter løpende elg

100 meter løpende elg, også kalt elgskyting eller elgbaneskyting, er en skyteøvelse innen grenen viltmål hvor man skyter på en bevegelig skive av en elg på 100 meters avstand. Skiven kan være elektronisk eller av papp. Konkurranser arrangeres i Norge av Norges Jeger- og Fiskerforbund.

Statisk mål

En serie består av 20 skudd (av og til 15), der 10 av skuddene er ofte på en elektronisk skive, men kan også være på pappskive, mens resterende 10 skudd blir avfyrt på et bevegelig mål. Begge skivene er gradert fra 3 poeng til 5, pluss innertreff (5*). Avstanden til skivene er under hele skytingen 100 m. De første 5 skuddene blir avfyrt i sittende skytestilling, mot en stillestående skive. På denne serien har man to minutter til disposisjon. De neste 5 skuddene blir skutt på samme skive, men i stående posisjon. Også denne serien har man 2 minutter til disposisjon. Disse to seriene utgjør grunnlaget til hovedskytingen, og man kan oppnå maks 50 poeng med 10 innertreff, kalt «50-10».

Bevegelig mål

Videre går utøveren ut av første standplass, og inn på en ny. Her skal det skytes på et bevegelig mål, som holder ca 5 m/s (18 km/t). Her har man tiden som skiven (kalt elgen) bruker på ett sprang over banen. Selve banen er på 20-25 meter bred, og elgen er synlig i ca. 4-5 sekunder. Man skyter først 5 skudd, der elgen bare snur ute og kommer tilbake igjen. Deretter er man enten ferdig, eller så skal man skyte en serie til, noe som kan variere fra stevne til stevne. Maks poengsum er også her «50-10» (50 poeng med 10 innertreff). Dette betyr at man på et stevne kan oppnå tilsammen 100 poeng med 20 innertreff, noe som ansees som svært vanskelig.

Nordiske regler

I nordiske mesterskap brukes det bare en utstyrsklasse, og det konkurreres i klassene senior, D2, E1, E2 og F. Her må kaliberet ha kulediameter 6,5 mm eller større (f.eks. 6,5x55 eller 6,5x47). Avtrekksvekten må være minst 1 kg og riflen kan veie maksimalt 5,5 kg.
Shoaiba-3 oljekraftverk

Shoaiba-3 oljekraftverk er et oljekraftverk som er under utbygging i Saudi-Arabia. Det vil få en installert produksjonskapasitet på 1200 MW, og skal stå ferdig i 2011.
Lomocyma oegrapha

Utseende

En middelsstor (vingespenn ca. 70 millimeter), slank, mørkgrå svermer. Forvingen er mørkgrå med korte, svarte lengdestreker langs vingeårene og et lyst (gulgrått) felt ved ytterkantens fremre del. Undersiden er gråbrun.

Utbredelse

Arten er endemisk for Madagaskar.
Norges administrative inndelinger i 1950

Norges administrative inndelinger i 1950 er en oversikt over landets inndeling i ulike administrative enheter i 1950.
Nanshan (Hegang)

Nanshan (Nánshān Qū 南山区) er et bydistrikt i byprefekturet Hegang i provinsen Heilongjiang i Folkerepublikken Kina med et areal på 30 km² og 130 000 innbyggere (2004).
Hays County gasskraftverk

Hays County gasskraftverk er et varmekraftverk i sørvestre Texas i USA. Anlegget har en installert produksjonskapasitet på 1.100 MW, fordelt på 4 like store blokker. Operatør er energiselskapet Direct Energy. Utstyret er vesentlig levert av Alstom.
Kraftverket ble utbygd omkring årene 2000–2002. Brenselkilden er naturgass. Anlegget har vært midlertidig stengt, men er igjen i drift.
Atter en konge

Femte bok: Ringkrigen

Gandalv og Pippin ankommer Minas Tirith, og bringer tidender om at krigen er nært forestående, til Denethor, Gondors riksforstander. Pippin tilbyr sine tjenester for Denethor, og disse blir akseptert. Han begynner umiddelbart i tjeneste som riksforstanderens tjener. 
Aragorn viser gjennom sitt mot og lederskap at han er en verdig hersker blant menn – og han må samle en hær av menn, døde, men likevel ikke døde. Aragorn reiser derfor til De Dødes Stier med Gimli og Legolas. Disse tre leder Gondors og Rohans hærer til det avgjørende slaget, som resulterer i slaget på Pelennor-enga. Soldatene som overlever, følger Aragorn til De svarte portene, med et håp om å trekke til seg oppmerksomheten fra Sauron.  Aragorn utveksler deretter ord med Saurons munn, før slaget begynner.
I mellomtiden redder den modige og lojale Sam sin herre, Frodo, fra sine pinsler og navigerer seg fram i Mordors kvelende og mørke ørken. Før de drar ut, tar de på seg orkeklær for å unngå å bli gjenkjent. De blir imidlertid pisket inn i et orkekompani på vei mot de Svarte Portene, og blir nødt til å oppføre seg som orker før de klarer å rømme fra kompaniet og setter dermed kursen mot Dommedagsberget. Der angriper Gollum Frodo, og frarøver ham den ene Ringen ved å bite av ham fingeren. Men han faller ned i juvet, og dør sammen med Ringen – og besegler Saurons skjebne.

Sjette bok: Slutten av det tredje tideverv

Gandalv rir på ørnenes rygg til Dommedagsberget for å redde Frodo og Sam fra døden, og de frie mennene av Midgard går seirende ut av slaget ved Morannon. Aragorn blir kronet til konge av Gondor i Minas Tirith, og etter en rekke avskjeder reiser hobbitene hjem. Der finner de ut at Hobsyssel er overtatt av Sarumann. Munti og Pippin er nå erfarne krigere, og leder et opprør mot Sarumann og befrir Hobsyssel og landets innbyggere. 
Tiden går, og Hobsyssel går tilbake til det gamle, men ikke Frodo. Han bestemmer seg derfor for å reise fra Midgard med skip, mot de Udødelige land sammen med Bilbo, Gandalv og alvene. Sam, Munti og Pippin ser på at skipet forlater havnen, og returnerer stille hjem. Sam blir hilst av sin kone Rosi og deres datter Eleanor. Den siste setningen i boken er sagt av Sam til Rosi: "Vel, da var jeg hjemme igjen..."
Storm Roux

Landslaget

Han ble tatt ut i New Zealands tropp til FIFA Confederations Cup 2017 i Russland.
Jack E. Stiltz

Jack E. Stiltz var politimesteren i Vallejo Police Department på den tiden Zodiac-morderen begikk forbrytelsene sine (den 20. desember 1968 og den 4. juli 1969) innenfor Stiltz' jurisdiksjon.
Stiltz gikk offentlig etter å ha lest et av Zodiacs brev i Vallejo Times-Herald og krevde at Zodiac skulle bevise at han hadde drept Betty Lou Jensen, David Faraday og Darlene Ferrin. Politimesteren fikk svar via et brev der mange fakta som ikke ennå var offentliggjort inngikk.
Tiffany Yellow-diamanten

Tiffany Yellow-diamanten er en av de største fancy yellow-diamanter. Den veide 287,42 karat (57,484 g) som rådiamant da den ble funnet i 1878 i Kimberley mine i Sør-Afrika, og ble slipt til en cushion shape av 128,54 karat (25,708 g) med 90 fasetter – 32 mer enn en tradisjonell rund briljant – for å få frem dens briljans. 
Diamanten ble funnet i Sør-Afrika i 1877. Stenen ble kjøpt av New York-gullsmeden Charles Tiffany. Hans gemolog, George Frederick Kunz, studerte edelstenen i et år før han begynte å slipe den. Han slipte den fra 287 karat (57,5 g) til sin nåværende størrelse. Slipingen ble gjort i Paris da Kunz var 23 år gammel. Den ble montert av Jean Schlumberger.
Edelstenen var på lån fra Tiffany & Co. til Smithsonian National Museum of Natural History i Washington D.C. og var utstilt inntil 23. september 2007. 
Diamanten er båret av bare tre kvinner. Den ble båret av Sheldon Whitehouse ved 1957 Tiffany Ball i Newport i Rhode Island, montert for anledningen i et halskjede av hvite diamanter. Den ble senere båret av Audrey Hepburn i 1961 og av Lady Gaga i 2019.
Snyltefluer

Liv og utvikling

Snyltefluer er parasitter (rovdyr) i larvestadiet.  De voksne lever helst av pollen og nektar fra blomster. 
Kroppen er kraftig og er besatt av lange børster (stive hår) over hele kroppen.  Snyltefluer er gjerne store og noen har kraftige farger i gult (orange) og svart, og kan ligne på en bie, eller de har uanselige grå svarte farger, og ligner en stor husflue.  De skiller seg allikevel ut på at de har mange hårbørster, særlig på bakkroppen. Snyltefluer har et ekstra scutellum, et såkalt postscutellum, en  «puteformet» forlengelse på brystets ryggside, dette er det bare snyltefluene som har. Bremser har et langt mindre utviklet scutellum, men har postscutellumet, slik at det ser ut som det er to små likestore scutellum.  
Munnen hos de voksne er sugende, og er en bløt snabel som ligger i en fordypning i hodets underside.  
Antennene har alltid to ledd (scapus og pedicullus) først, disse skiller seg ut fra de andre leddene i antennen. Deretter følger flere ledd (postpedicel som i eldre litteratur benevnes flagellum). Det første av disse er mer eller mindre rundt eller avlangt, stort, noe tykt, med en litt lang mangeleddet, tynn hårbørste (artista) festet litt foran eller på toppen.
Eggene legges på utsiden av vertsdyret, når larven klekkes borer den seg inn i vertsdyret.  Eller eggene stikkes inn i verten av hunnen, hun kan også legge eggene omtrent inne i munnen på versdyret..  Men noen legger egg i blomster, der larven venter på at vertsdyret kommer for å spise nektar og pollen. 
Larvene hos de fleste arter er uten ytre bein og er «hodeløse», ofte kalt maggott.  De er nokså butte bak, men smalner av framover, hodeenden er smal og forholdsvis spiss.  Den er tydelig ledd delt med noen små utvekster (pigger) på hvert ledd.  De lever som parasitter i andre insekter.  
Alle tovinger gjennomgår en fullstendig forvandling, med et puppestadium.  Puppen er tønneformet og puppestadiet er i øvre laget, i jorden.
Pilotprisen

Pilotprisen var en litteraturpris som ble delt ut mellom 1985-1999 «for framstående forfatterskap på svensk». Pilotprisen ble innstiftet av den japanske penneprodusenten Pilot Corporation og prisen var på 150 000 kroner.
Andrej Kramarić

Landslaget

Han ble tatt ut i Kroatias EM-tropp til EM i Frankrike 2016.
Han ble tatt ut i Kroatias tropp til VM i fotball 2018 i Russland.
NM i mangekamp 1951

NM i mangekamp 1951 var en del av NM i friidrett 1951.
Det ble konkurrert i femkamp og tikamp for menn, og trekamp og femkamp for kvinner. 
Mesterskapet i femkamp for menn ble arrangert i Larvik 24. juni.
Mesterskapet i tikamp ble arrangert i Trondheim 1.-2. september.
Mesterskapet i trekamp ble arrangert i Larvik 21. juni.
Haakon Bjørklid

Biografi

Haakon Bjørklid ble i to omganger (1974 og 1979) tildelt Statens treårige arbeidsstipend og mottok fra 1982 Statens garantiinntekt for kunstnere. Han har siden 1971 vært medlem av Landsforeningen Norske Malere. Bjørklid har vært leder av tegnekontoret ved Christiania Glasmagasin og leder av kreative avdelinger i flere reklamebyråer.

Forfatterskap

Haakon Bjørklid har i Den store blå bukken (1969), Mons Matglad (1973), Hanen og høna (1977),  og Mannen som skulle stelle hjemme (1982), gjenfortalt gamle og kjente eventyr og barneregler, samtidig som han har illustrert bøkene med egne tegninger. Bøkene er oversatt til en rekke språk, og han har fått flere priser for dem både i Norge og utlandet. Mange av de norske utgivelsene har kommet i flere opplag. 
Bjørklid mottok i 1969 Kulturdepartementets billedbokpris for Den store blå bukken. Han mottok Billedbokprisen også i 1973, denne gang for Mons matglad.

Offentlig utsmykninger og illustrasjoner

Haakon Bjørklid utførte i 1960 utsmykningsarbeid for Sandefjord sykehus, med en veggflate på 3x15m av sandblåst glass. Han utformet postverkets frimerke utgitt i forbindelse med frigjøringsjubileet i 1965. og senere frimerket utgitt ved Det norske lutherske Indremisjonsselskaps 100-årsjubileum i 1968.
Werner Heyde

Bakgrunn

Werner Heyde var sønn av en tekstilhandler. Høsten 1914 flyttet familien til Cottbus, der Heyde etter verdenskrigen, i mars 1920, tok abitur som klassens beste elev.
Som krigsfrivillig ble Heyde satt inn i soldattjeneste i Estland i første verdenskrigs sluttfase. Deretter ble han medlem i et frikorps.
Han var utdannet ved det bayerske Julius-Maximilian-universitetet i Würzburg.

Nasjonalsosialismens tid

I år 1933 inntrådte Werner Heyde i Det nasjonalsosialistiske tyske arbeiderparti (NSDAP) og Det nasjonalsosialistiske tyske legeforbund (Nationalsozialistischer Deutscher Ärztebund, NSDÄB). Det påfølgende år, 1934, ble han overlege ved den psykiatriske universitetsklinikk i Würzburg. Etter å ha blitt medlem i Schutzstaffel (SS) i 1936 ble Heyde utsett til sjef for den medisinske avdelning innen SS-Totenkopfverbände, hvis personal overvåket og administrerte Nazitysklands konsentrasjonsleirer.
I september 1939 ble Nazitysklands eutanasiprogram for psykisk og fysisk funksjonshemmede, kalt Aktion T4, offisielt innledet. Heyde ble gjort til medisinsk leder for programmet og stod i dette verv til den 31. desember 1941, da han ble etterfulgt av Hermann Paul Nitsche. I desember 1939 ble Heyde utnevnt til professor i psykiatri og nevrologi ved universitetet i Würzburg. Han var under andre verdenskrigs senere del virksom innen Aktion 14f13, som så til at «livsudyktige» konsentrasjonsleirfanger ble myrdet.

Etterkrigstiden

Den 28. mai 1945 ble Werner Heyde tatt til fange av britiske soldater og plassert i interneringsleiren Frøslev i Danmark. Senere samme år ble han ført til Frankfurt am Main. I 1947 ble han innkalt som forsvarsvitne ved Legeprosessen i Nürnberg. Ved transporten fra Nürnberg tilbake til Frankfurt rømte Heyde og gikk under jorden. Han tok det fingerte navnet Fritz Sawade og ble i 1949 ansatt som idrettslege i Flensburg.
De vesttyske myndigheter kom i slutten av 1950-årene Heyde på sporet og han ble arrestert den 12. november 1959. Anklageren Fritz Bauer fikk i oppdrag å sammenstille anklagen mot Heyde, som ble ansett å være ansvarlig for titusentalls menneskers død. Sammen med Gerhard Bohne, Hans Hefelmann og Friedrich Tillmann ble Heyde anklaget for Limburger Landgericht. Rettegangen skulle innledes den 18. februar 1964, men fem dager før begikk Heyde selvmord ved å henge seg i sin celle. 
I et etterlatt brev skrev han at han ikke anså seg skyldig, verken juridisk eller moralsk.
Luhe (Nanjing)

Luhe (kinesisk: 六合区, pinyin: Lùhé Qū) er et bydistrikt i den subprovinsielle by Nanjing i provinsen Jiangsu i Folkerepublikken Kina. Det har et areal på 1 484,8 km² og teller ca. 860 000 innbyggere (2004).
I distriktet ligger den statlige geoparken Luhe.

Samferdsel

Kinas riksvei 328 i provinsen Jiangsu løper fra Nanjing via blant annet Yangzhou til Nantong.
Åbogen

Baksjøløpet

Baksjøløpet er et årlig tur-/trimrenn arrangert på Åbogen. Rennet blir arrangert søndagen føre påske og hadde i 2012 32-årsjubileum. Rennet er kjent for å være først rennet på løpesesongen og tiltrekker seg konkurranseløpere ifra store deler av Østlandet og deler av Sverige. Hovedtraseen er på 11 kilometer, og går delvis på grus og delvis på asfaltvei. Deltakere som går uten tidtaking, kan underveis velge om de vil gå en alternativ distanse på 6 kilometer.

Grendeturnering

Andre helgen i august samles åboginger og folk ifra nærligende grender for den årlige grendeturneringen for å finne ut hvem som har det beste fotballaget. Det har blitt arrangert Grendeturnering på Åbogen vært år siden 1994. Åtte grender møtes til vennskapelig dyst hvor alle får spille 3 kamper før en vinner er kåret. Vinneren får et napp i vandrepokalen, og første lag til å få tre napp viner pokalen til odel og eie. 
Så langt har det blitt delt ut 2 vandrepokaler, en til Bråta og en til Langfoss. 
Lag som har deltatt er: Åbogen, Åklangberget, Snare, Malmer, Holsetra, Pramhus, Bråta, Langfoss, Gaustad, Hesbøl og Spillemanslaget.
Etter at vinneren er kåret blir det arrangert fest ved bygdehuset.

Åbogen jernbanestasjon

Stasjonsbygningen på Åbogen ble opprinnelig tegnet for Mjøndalen stasjon, men ble altså bygget ved Grensebanen. Som de øvrige stasjonsbygninger på strekningen Kongsvinger–svenskegrensen er de tegnet av arkitekt Georg Andreas Bull. Hovedbygningen, godshuset, privetbygningen og uthuset er alle bygget i 1865. Bull ble Hovedbanens faste arkitekt i 1863, og overtok enkelte stilistiske detaljer etter forgjengerne Schirmer og von Hanno, blant annet godshusets knippespir.
Ved Grensebanens stasjonsanlegg er det lille privethuset spesielt bemerkelsesverdig. Det har en sirlig utført dekor, og et uvanlig mønespir med solkors som er bevart på Åbogen. Alle bygningene er holdt i sveitserstil.

Vrangselva

Vrangselva er ei elv som renner fra Lierfløyta i Kongsvinger kommune, gjennom Eidskog kommune og videre over grensen inn i Eda kommune i Sverige hvor den renner ut i sjøen Hugn. Ved høy vannføring vil vann renne over vannskillet fra Glomma via Vingersjøen til Vrangselva.

Olavskilden

Olavskilde som ligger ved veikryss ved foten av Korskjølen på østsiden av Søndre Åklangen. Kilden kalles lokalt "Os-kjella". Tradisjonen sier at hellig Olav hvilte der på sin reise gjennom bygda. Kilden er fredet kulturminne.
Petter Hegre

Biografi

Hegre studerte ved Brooks Institute of Photography i California og jobbet i New York som assistent for Richard Avedon før han returnerte til Norge. Han mottok prisen "Photographer of the Year 2001" under den åttende årlige 'Erotic prizes' i London. Han har gitt ut flere bøker og har hatt utstillinger over hele verden.
Hans offisielle nettsted, Hegre-Art, ble lansert i 2002 under navnet Hegre-Archives. Nettstedet ble redesignet og fikk nytt navn i desember 2005.

Familie

Hegre er gift med den ukrainske modellen Luba Shumeyko. De bor sammen i Algarve i Portugal.